Tugir Kínverja hafa greinst með afbrigðilega lungnabólgu í borginni Wuhan síðan í lok desember og hafa Alþjóðaheilbrigðismálastofnunin ( WHO ) og Sóttvarnastofnun Evrópusambandsins ( ECDC ) meðal annars vakið athygli á hópsýkingunni . Einn er látinn af völdum sýkingarinnar . Allir sýktu virðast hafa smitast á matarmarkaði í Wuhan , en ekkert smit á milli manna hefur verið staðfest . Á vef embættis landlæknis segir að svo virðist semlungnabólgan sé orsökuð af nýrri kórónaveiru sem sé frábrugðin þeim kórónaveirum sem orsökuðu SARS ( Severe acute respiratory syndrome ) í Suður-Kína ( og fleiri löndum ) á árunum 2002 - 2003 og MERS ( Middle East respiratory syndrome ) sem greinst hafi í Mið-Austurlöndum frá 2012 . Báðar þessar sýkingar hafa valdið dauða hjá mörg hundruð einstaklingum . Ekkert bóluefni er til við sýkingunni og engin veirulyf að sögn sóttvarnalæknis . „ Að svo stöddu er ekki ástæða til neinna sértækra aðgerða og ekki ástæða til ferðatakmarkana til Suður-Kína . Einstaklingar sem koma hingað til lands frá Wuhan-borg í Kína með kvef , hósta og hita eru beðnir um að upplýsa heilbrigðisstarfsmenn um sínar ferðir . Ekki er þörf á að allir einstaklingar leiti til heilbrigðiskerfisins sem nýlega hafa verið í Kína og fá kvef eða hósta . Einungis þeir sem veikjast alvarlega eða sem áhyggjur hafa af sínum veikindum leiti til heilbrigðiskerfisins . Upplýsingum um veikindin í Kína hefur verið dreift til heilsugæslunnar og til smitsjúkdómalækna , “ segir í tilkynningu á vef landlæknis .